เป็นตากุ้งยิงมาเป็นเดือนแล้วค่ะ เป็นที่หางตาซ้ายบน ไม่มีอาการเจ็บ ปวดหรืออะไรเลย ตาไม่แดง แต่บวมนูนเฉยๆค่ะ เคยไปพบแพทย์แล้ว ได้ทายากับยาแก้อักเสบแต่ไม่หายเลยค่ะ ทำไงดีคะ
สวัสดีค่ะ หากตากุ้งยิงที่เป็นมานาน 1 เดือนดังกล่าว คือการมีตุ่มนูนที่เปลือกตาด้านใน ไม่มีอาการเจ็บ ปวด หรือแดงอะไร น่าจะเป็นโรคกุ้งยิงเรื้อรัง (chalazion) ซึ่งเป็นการอักเสบเรื้อรังที่ไม่มีการติดเชื้อของต่อมบริเวณเปลือกตา อาการคือคลำได้เป็นเม็ด หรือเป็นตุ่ม บริเวณเปลือกตา ไม่มีอาการเจ็บปวด ตาไม่แดงอาจทำให้รู้สึกระคายเคืองเหมือนมีก้อนกลิ้งไปมาในตาเมื่อเป็นขึ้นมาแล้ว บางรายอาจหายไปได้เอง การประคบเปลือกตาด้วยน้ำอุ่นบ่อยๆ จะทำให้หายเร็วขึ้น และให้พยายามรักษาความสะอาดบริเวณใบหน้า และเปลือกตา หากมีขี้ตา มีสะเก็ดบริเวณโคนขนตา ควรเช็ดออกด้วยน้ำสะอาดหากตุ่มเป็นอยู่นาน ไม่มีแนวโน้มยุบลง หรือมีขนาดโตขึ้น แพทย์จะพิจารณาฉีดยาสเตียรอยด์เข้าไปที่ตุ่ม หรืออาจใช้วิธีกรีดเอาตุ่มและขูดเนื้อเยื่อรอบๆ ออก ดังนั้นแนะนำให้ไปพบจักษุแพทย์เพื่อพิจาณารักษาเพิ่มดังกล่าวนอกจากนี้ตุ่มที่เปลือกตาด้านใน อาจเป็น หินปูนเยื่อบุตาหรือนิ่วเยื่อบุตา (conjunctival concretion) จะเห็นเป็นตุ่มเล็กๆ ค่อนข้างแข็งสีขาวอมเหลืองที่เยื่อบุตา ส่วนใหญ่ไม่ทำให้เกิดอาการหรืออาจมีอาการคือระคายเคืองตาเวลากระพริบตา การรักษาคือการใช้เข็มหรือมีดสะกิดเขี่ยออกโดยแพทย์แต่หากตุ่มนูนอยู่บริเวณผิวหนังเปลือกตาด้านนอก อาจเป็นก้อนเนื้องอกขนิดต่างๆ เช่น ก้อนไขมัน ก้อนซีสต์ ไฝ กระเนื้อ ติ่งเนื้อ เป็นต้น